

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ 18/2019 ΣΥΝΕΔΡΙΑΣΗΣ**

|  |  |
| --- | --- |
| **Αριθ. Απόφασης: 350/2019** | **ΠΕΡΙΛΗΨΗ ΘΕΜΑΤΟΣ** |
| ΑΔΑ: 6ΡΙΨΩΨΑ-0Κ0 | **«Έγκριση γνωμοδότησης για την ενδοδικαστική συμβιβαστική επίλυση της διαφοράς, που ανοίχθηκε με τη με αρ. κατάθεση δικογράφου ΑΓ51/2019 αγωγή του Δημητρίου Παππά κατά του Δήμου Αρταίων»** |

Στην Άρτα σήμερα την πέμπτη (5η) του μηνός Αυγούστου του έτους 2019 ημέρα Δευτέρα και ώρα 19.30, το Δημοτικό Συμβούλιο του Δήμου Αρταίων συνήλθε σε κατεπείγουσα δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, ύστερα από την με αριθμό πρωτ. 16968/1-8-2019 πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 74 του   Ν.4555/2018.

Απόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας Πρόεδρος Μέλος 2. Πατήλας Κωνσταντίνος « 3. Τράμπας Κωνσταντίνος « 4. Πανέτας Γεώργιος « 5. Χαρακλιάς Κωνσταντίνος « 6. Κοτσαρίνης Μιχαήλ « 7. Ζέρβας Κων/νος « 8. Σιαφάκας Χριστόφορος « 9. Λιλής Γεώργιος « 10. Λιόντος Νικόλαος « | 1. Σφήκας Δημήτριος Μέλος 2. Γραμματικού-Παπατσίμπα Θεανώ « 3. Μιλτιάδους Γεώργιος « 4. Κουτρούμπα Άννα-Μαρία « 5. Βλάχος Μιχαήλ « 6. Παπαλέξης Ιωάννης « 7. Βασιλάκη-Μητρογιώργου Βικτωρία « 8. Βλάρας Γρηγόριος « |

**Απουσίαζαν**, **αν και κλήθηκαν νόμιμα οι παρακάτω Δημοτικοί Σύμβουλοι**:

|  |  |
| --- | --- |
| 1. Νταλάκας Δημήτριος Μέλος 2. Παπάζογλου Χαράλαμπος « 3. Καραγεώργος Γεώργιος « 4. Στασινός Παύλος « 5. Παπαμιχαήλ Κων/νος « 6. Ντέμσια Αικατερίνη « 7. Ζυγουβέλης Παναγιώτης « 8. Κοσμάς Ηλίας « | 1. Κατσαντούλα Αναστασία Μέλος 2. Κιτσαντά Ευαγγελίτσα « 3. Παπακίτσος Στέφανος « 4. Μπαλάγκας Γεώργιος « 5. Παπαιωάννου Κωνσταντίνος « 6. Ξυλογιάννης Άγγελος « 7. Πετανίτης Δημήτριος « |

Στη συνεδρίαση παραβρέθηκαν ο Γενικός Γραμματέας του Δήμου κ. Ηλίας Σερβετάς και ο υπάλληλος του Δήμου κ. Θεόδωρος Ντέμσιας για την τήρηση των πρακτικών.

Ομόφωνα το Συμβούλιο αποφάσισε για την συζήτηση ενός (1) έκτακτου θέματος μετά τη συζήτηση των τακτικών.

Ομόφωνα το Δημοτικό Συμβούλιο αποφάνθηκε υπέρ της συζήτησης των θεμάτων και λήψης αποφάσεων, αφού αυτά αναφέρονται σε έκτακτες περιπτώσεις εξαιρετικά επείγουσας και απρόβλεπτης ανάγκης, σύμφωνα με την παρ. 6 του άρθρου 93 του Δ.Κ.Κ και  το άρθρο 74 του Ν. 4555/2018.

Πριν την έναρξη της συζήτησης αποχώρησαν ο κ. Παπαλέξης η κα Βασιλάκη και ο κ. Βλάρας.

Ο Πρόεδρος κήρυξε την έναρξη της συνεδρίασης και εισηγούμενος το 2ο τακτικό θέμα της ημερήσιας διάταξης **«Έγκριση γνωμοδότησης για την ενδοδικαστική συμβιβαστική επίλυση της διαφοράς, που ανοίχθηκε με τη με αρ. κατάθεση δικογράφου ΑΓ51/2019 αγωγή του Δημητρίου Παππά κατά του Δήμου Αρταίων»** έθεσε υπόψη τη γνωμοδότηση της Δικηγόρου του Δήμου κας Λαμπρινής Ρίζου η οποία αναφέρει τα εξής:

**Με το υπ’ αριθμ. Οικ. 37982/12312/23.12.1997 έγγραφο του Υπουργείου ΠΕΧΩΔΕ/ΓΕΝ. Δ/ΝΣΗ ΠΟΛΕΟΔΟΜΙΑΣ, εγκρίθηκε η διάθεση πίστωσης από το Ειδικό Ταμείο Εφαρμογής Ρυθμιστικών και Πολεοδομικών Σχεδίων (ΕΤΕΡΠΣ) ποσού 20.000.000 δρχ. προς την Κοινότητα Βλαχέρνας Νομού Άρτας για τη χρηματοδότηση της ολοκλήρωσης της Πολεοδομικής Μελέτης της οικιστικής περιοχής Κοινότητας Βλαχέρνας Νομού Άρτας.**

**Κατόπιν της με αρ. 583/4.6.1998 πρόσκλησης εκδήλωσης ενδιαφέροντος, της υπ’ αριθμ. 8149/24.9.1998 απόφασης του τότε Νομάρχη Άρτας περί συγκροτήσεως Επιτροπής επιλογής Αναδόχου και της υπ’ αριθμ. 61/31.10.1998 απόφασης του Κοινοτικού Συμβουλίου Βλαχέρνας, που επικύρωσε το Πρακτικό της Επιτροπής Αξιολόγησης, υπεγράφη την 15.11.1998 μεταξύ της Κοινότητας Βλαχέρνας και του Δημητρίου Παππά, Σύμβαση για την εκπόνηση της μελέτης «Ολοκλήρωση της κτηματογράφησης και Πολεοδομική Μελέτη Κοινόιτητας Βλαχέρνας Ν. Άρτας».**

**Σύμφωνα με το άρθρο 4 παρ. 2 της ανωτέρω Σύμβασης, η αμοιβή για την εκπόνηση της εν λόγω μελέτης προεκτιμήθηκε στο ποσό των 20.000.000 δρχ. και συγκεκριμένα στο ποσό των 15.000.000 δρχ. για την Τοπογραφική Μελέτη και στο ποσό των 5.000.000 δρχ για την Πολεοδομική Μελέτη, ο δε καθορισμός της οριστικής αμοιβής, θα προέκυπτε από την τελική ποσότητα των εργασιών που εν τέλει θα εκτελεστούν.**

**Κατά το άρθρο 6 της ως άνω σύμβασης, η ολοκλήρωση της μελέτης έδει, όπως λάβει χώρα σε χρονικό διάστημα 26 μηνών από την υπογραφή της σύμβασης, ήτοι μέχρι την 15.1.2001.**

**Η τοπογραφική μελέτη, που περιελάμβανε τη μελέτη Κτηματογράφησης εκπονήθηκε και παραδόθηκε από το Ανάδοχο στις 2.2.2000 (αρ. πρωτοκόλλου 229/2.2.2000), ήτοι εντός του συμφωνημένου χρόνου. Την ίδια ημερομηνία υποβλήθηκε από τον Ανάδοχο ο 1ος Λογαριασμός, που περιελάμβανε ήδη εκτελεσθείσες εργασίες κτηματογράφησης, συνολικού ποσού 46.553,23 € (συμπεριλαμβανομένου Φ.Π.Α.).**

**Ο ανωτέρω 1ος Λογαριασμός υπεγράφη και θεωρήθηκε από την Επιβλέπουσα Υπηρεσία την 24.5.2002 και την 31.5.2002 δυνάμει του υπ’ αριθμ. 6671/2002 διαβιβαστικού της Περιφέρειας Ηπείρου/Γενική Διεύθυνση Περιφέρειας/Διεύθυνση Τοπικής Αυτοδιοίκησης & Διεύθυνσης Άρτας/Τμήμα Τ.Υ.Δ.Κ. διαβιβάστηκε στο Δήμο Βλαχέρνας (πλέον είχε χωρήσει η ένταξη της Κοινότητας Βλαχέρνας στο Δήμο Βλαχέρνας, με το Νόμο Καποδίστρια).**

**Εν συνεχεία με το υπ’ αριθμ. 2028/11.7.2003 έγγραφο του Δήμου Βλαχερνών ο ανωτέρω Λογαριασμός απεστάλη στο ΥΠΕΧΩΔΕ/Γενική Δ/νση Προγραμματισμού και Έργων /Διεύθυνση Ειδικών Έργων Α.Π. Τμήμα Εποπτείας & Προδιαγραφών και στο ΕΤΕΡΠΣ, ζητώντας την εκταμίευση του ποσού και την αποστολή του στο Δήμο για την εξόφληση του ως άνω 1ου Λογαριασμού.**

**Ο 1ος Λογαριασμός δεν εξοφλήθηκε, παρά το γεγονός ότι η Επιβλέπουσα Υπηρεσία πιστοποίησε την πρόοδο των εργασιών και ενέκρινε την εξόφλησή του Λογαριασμού που κατατέθηκε από τον Ανάδοχο.**

**Οι εκτελεσθείσες ως άνω εργασίες, για τις οποίες υπεβλήθη από τον Ανάδοχο ο 1ος Λογαριασμός αποτελούσαν ουσιαστικά την Α’ Φάση της μελέτης, η ολοκλήρωση της οποίας πιστοποιήθηκε, ως ανωτέρω αναφέρεται από την Επιβλέπουσα Υπηρεσία. Η β’ Φάση της μελέτης, η οποία αφορούσε την Πολεοδομική Μελέτη δεν ξεκίνησε ποτέ δεδομένου, ότι η Προϊστάμενη Αρχή δεν προέβη στις προβλεπόμενες αναρτήσεις των θεωρημένων κτηματολογικών στοιχείων (διαγράμματα και πίνακες), που αποτελούσαν την απαραίτητη προϋπόθεση για την εκπόνηση της πολεοδομικής μελέτης βάσει των Εγκεκριμένων Προδιαγραφών.**

**Ο Ανάδοχος, υπέβαλε ενώπιον της Διεύθυνσης Πολεοδομίας Ν.Α. Άρτας το με αρ. πρωτοκόλλου 3258/2000 έγγραφό του, με το οποίο υπέβαλε εκ νέου τον 1ο ως άνω Λογαριασμό, ζήτησε την εξόφλησή του και αιτήθηκε ταυτόχρονα 12μηνη παράταση για την ολοκλήρωση της σύνταξης της μελέτης (πολεοδομικής).**

**Επί της ανωτέρω αιτήσεως του Αναδόχου η ως άνω Υπηρεσία δεν απάντησε.**

**Μετά και την ως άνω αίτηση του Αναδόχου, η οποία έμεινε αναπάντητη, καμία περαιτέρω ενέργεια ή αλληλογραφία έλαβε χώρα μεταξύ των εμπλεκόμενων Υπηρεσιών και του Αναδόχου μέχρι και την 3.12.2012, ότε και ο Ανάδοχος υπέβαλε τη με αρ. πρωτοκόλλου 21582/3.12.2012 αίτησή του, με την οποία, μεταξύ άλλων ζητούσε την έγκριση και παραλαβή των εργασιών που έχει εκτελέσει καθώς και τη λύση της σύμβασης.**

**Εν συνεχεία την 26.3.2013 υπεβλήθη από τον Ανάδοχο η με αρ. πρωτοκόλλου 5037/26.3.2013 αίτηση, με την οποία ζητούσε την παραλαβή της υποβληθείσας μελέτης, αιτία της ήδη επελθούσας, κατά τους ισχυρισμούς του λύσης της σύμβασης έργου, λόγω παρέλευσης απράκτου της τρίμηνης προθεσμίας από την αρχική ως άνω με αρ. πρωτοκόλλου 21582/3.12.2012 αίτησή του.**

**Κατόπιν αυτών, επιμελεία του Αναδόχου Παππά συντάχθηκε ο 1ος Συγκριτικός Πίνακας για την πιστοποίηση των εργασιών, όμως τελικά ο Ανάδοχος δεν πληρώθηκε.**

**Στη συνέχεια ο Δημήτριος Παππάς υπέβαλε ενώπιον του Δήμου Αρταίων τη με αρ. πρωτοκόλλου 15119/22.6.2018 αίτησή του για εξωδικαστική επίλυση διαφοράς, επί της οποίας εξεδόθη η με αρ. πρωτοκόλλου 18698/2018 Γνωμοδότηση της Νομικής Υπηρεσίας του Δήμου, σύμφωνα με την οποία το χρηματικό ποσό, που συμπεριλήφθηκε στον 1ο Λογαριασμό (Πιστοποίηση) και αφορούσε την εκτέλεση της Α’ Φάσης της ως άνω μελέτης, έχει υποπέσει στην πενταετή παραγραφή του άρθρου 90 παρ. 1 του Ν. 2362/1995. Μετά την έκδοση της ανωτέρω Γνωμοδότησης ο Δημήτριος Παππάς, προσκόμισε στο Δήμο Αρταίων και κάποια επιπλέον στοιχεία και συγκεκριμένα με το με αρ. πρωτοκόλλου 20865/5.9.2018 έγγραφό του προσκόμισε: α) Πίνακα Εντολής Πληρωμής (1ου Λογαριασμού), β) Πινάκιο Αμοιβής Εργασιών που έχουν εκτελεσθεί και γ) 1ος Συγκριτικό Πίνακα.**

**Από τα ανωτέρω έγγραφα προέκυψε, ότι στον ανωτέρω Συγκριτικό Πίνακα περιλαμβάνονται εργασίες και ποσότητες, που αφορούν την α’ φάση της μελέτης, οι οποίες αν και δεν περιλήφθηκαν στον 1ο ως άνω Πρώτο Λογαριασμό, εκτελέστηκαν. Η εκτέλεσή τους δεν αμφισβητήθηκε από την επιβλέπουσα υπηρεσία.**

**Μετά ταύτα η Νομική Υπηρεσία του Δήμου Αρταίων, προχώρησε στην έκδοση της με αρ., πρωτοκόλλου 24428/2018 Γνωμοδότησής της, σύμφωνα με την οποία, προκειμένου να εκκαθαριστούν οριστικώς οι σχέσεις του Αναδόχου με το Δήμο Αρταίων ως Εργοδότη, ο ανωτέρω Συγκριτικός Πίνακας θα έπρεπε να διορθωθεί, ώστε να αφαιρεθεί το χρηματικό ποσό και οι αντίστοιχες εργασίες και ποσότητες που συμπεριλήφθηκαν στον 1ο ως άνω υποβληθέντα από τον Ανάδοχο (το έτος 2000) Λογαριασμό, εκ του οποίου η απορρέουσα απαίτηση έχει παραγραφεί και να παραμείνουν αναλυτικώς καταγεγραμμένες οι εργασίες και ποσότητες που αφορούν την α’ φάση της μελέτης, εκτελέστηκαν και δεν συμπεριλήφθηκαν στον ως άνω 1ο Πρώτο Λογαριασμό. Σύμφωνα δε με την ανωτέρω Γνωμοδότηση, η αρμόδια Διευθύνουσα Υπηρεσία, έδει όπως προβεί στις ανωτέρω διορθώσεις, κοινοποιήσει τον διορθωμένο Σ.Π. στον Ανάδοχο και τον καλέσει,** όπως εντός της τασσομένης υπό του άρθρου 9 του Π.Δ. 194/1977, προθεσμίας, προσέλθει προς υπογραφή του Σ.Π., ώστε εν συνεχεία να διαβιβαστεί στο Τεχνικό Συμβούλιο Δημοσίων Έργων Περιφέρειας Ηπείρου και μετά την έγκρισή του από αυτό, να διαβιβαστεί στο Δημοτικό Συμβούλιο για έγκριση.

Πράγματι μετά την ανωτέρω Γνωμοδότηση συντάχθηκε και θεωρήθηκε από τη Διευθύντρια της Υπηρεσίας Δόμησης του Δήμου Αρταίων ο 1ος Συγκριτικός Πίνακας της μελέτης, προκειμένου να εγκριθεί η τελικώς καταβληθησόμενη αμοιβή του Αναδόχου (μετά την αφαίρεση των ποσών που περιλήφθηκαν στο 1ο Λογαριασμό).

Για την έγκριση του εν λόγω ΣΠ λήφθηκε η θετική με αριθμό 8/320/ 28.11.2018 Γνωμοδότηση του αρμόδιου Τεχνικού Συμβουλίου Δημοσίων Έργων της Περιφέρειας Ηπείρου, καθώς και η με αρ. πρωτοκόλλου 2119/5.12.2018 θετική εισήγηση της Διεύθυνσης Υπηρεσίας Δόμησης του Δήμου Αρταίων.

Ο εν λόγω ΣΠ εν τέλει εγκρίθηκε από το Δημοτικό Συμβούλιο του Δήμου με την υπ’ αριθμ. 707/2-18 απόφασή του, όπως αυτή περιλήφθηκε στο υπ’ αριθμ. 35/2018 Απόσπασμα Πρακτικού Συνεδρίασης του ΔΦ.Σ. του Δήμου Αρταίων.

Εν συνεχεία ο 2ος εγκεκριμένος Λογαριασμός (της μελέτης) διαβιβάστηκε στην Οικονομική Υπηρεσία του Δήμου Αρταίων με το με αρ. πρωτοκόλλου 271/14.3.2019 έγγραφο της Διεύθυνσης ΥΔΟΜ. Δυνάμει της με αριθμό 7330/1.4.2019 Απόφασης του κ. Δημάρχου Αρταίων, ο Δήμαρχος ενέκρινε τη σχετική δαπάνη και τη διάθεσης της υπάρχουσας πίστωσης ποσού 40.000,00 €.

Η Διεύθυνση Οικονομικών Υπηρεσιών του Δήμου Αρταίων με το με αρ. πρωτοκόλλου 4666/3.5.2019 έγγραφό της προς την Υπηρεσία Δόμησης του Δήμου Αρταίων, ανέφερε ρητά τα κάτωθι: *«η αποστολή του 2ου λογαριασμού στην υπηρεσία μας χωρίς να έχουν προηγηθεί οι διαδικασίες που συνεπάγονται δημοσιονομική δέσμευση δεν μπορεί να οδηγήσει σε εκκαθάριση της εν λόγω δαπάνης. Η εκ των υστέρων έγκριση της δαπάνης και η διάθεση της πίστωσης από το αρμόδιο όργανο, με την οποία και τελειούται η διαδικασία ανάληψης της υποχρέωσης στους Ο.Τ.Α. Α΄ βαθμού, σε χρόνο, δηλαδή, μεταγενέστερο της πραγματοποίησης της δαπάνης, δεν μπορεί να νομιμοποιήσει αυτή αναδρομικά. Εξάλλου, δυνάμει των διατάξεων της παρ. 4 του αρθ. 16 του Π.Δ. 194/1979 και της παρ. 2 του αρθ. 21 του Ν. 716/1977, όπως ρητά αναφέρεται και στις σχετικές γνωμοδοτήσεις της Νομικής Υπηρεσίας του Δήμου αλλά και στην αιτιολογική έκθεση της Δ/νσης Υπηρεσίας Δόμησης του Δήμου που συνοδεύει τον 1ο Συγκριτικό Πίνακα, η σύμβαση έχει λυθεί και ως εκ τούτου καμία διαδικασία δέσμευσης πίστωσης δεν μπορεί να διενεργηθεί εκ των υστέρων».*

Για το ανωτέρω τυπικό λόγο, τελικά ο Ανάδοχος δεν πληρώθηκε και η οφειλή του ποσού των 40.000,00 € προς αυτόν παραμένει ακέραιη μέχρι και σήμερα και τυγχάνει πλήρως αναγνωρισμένη από το Δήμο Αρταίων. Για το λόγο αυτό ο Ανάδοχος ήγειρε κατά του Δήμου Αρταίων την ΑΓ51/2019 αγωγή του ενώπιον του αρμοδίου Διοικητικού Εφετείου Ιωαννίνων, η οποία εκκρεμεί προς εκδίκαση.

Κατόπιν των ανωτέρω και με δεδομένο, ότι οι αρμόδιες Υπηρεσίες του Δήμου Αρταίων (Διεύθυνση Υπηρεσίας Δόμησης, Νομική Υπηρεσία) έχουν ελέγξει και εγκρίνει τόσο την παραδοθείσα μελέτη του Αναδόχου όσο και την οφειλόμενη για αυτή δαπάνη, θεωρείται σίγουρη η δικαστική νίκη του Αναδόχου και η αποδοχή της υπό κρίση αγωγής από το Διοικητικό Εφετείο Ιωαννίνων.

Προς αποφυγή δε περαιτέρω επιβάρυνσης του Δήμου Αρταίων με τόκους και δικαστικά έξοδα (σημειωτέον, ότι η διαδικασία ενώπιον των Διοικητικών Δικαστηρίων, στα οποία υπάγεται η παρούσα διαφορά, είναι ιδιαίτερα χρονοβόρα, ως εκ τούτου οι τόκοι που θα κληθεί ο Δήμος να καταβάλει, θα αυξήσουν κατά πολύ το τελικώς καταβαλλόμενο ποσό), θεωρείται σκόπιμη η ενδοδικαστική επίλυση της διαφοράς στα πλαίσια του άρθρου 126Β του Κώδικα Διοικητικής Δικονομίας.

Παρακαλώ, όπως η παρούσα Γνωμοδότηση διαβιβαστεί μαζί με τη σχετική Απόφαση- Εισήγησή Σας, στο Δημοτικό Συμβούλιο του Δήμου, για τη λήψη απόφασης περί της έγκρισης της ενδοδικαστικής επίλυσης της ιστορούμενης διαφοράς (στα πλαίσια του άρθρου άρθρο 72 παρ. 1 ιδ’ Ν. 3852/2010, διότι για ποσό άνω των 30.000,00 € απαιτείται απόφαση του Δημοτικού Συμβουλίου) και περί της παροχής εξουσιοδότησης στην υπογράφουσα, να υπογράψει το σχετικό Πρακτικό Επίλυσης της διαφοράς ενώπιον του αρμοδίου Δικαστή και να προβεί σε όλες τις απαραίτητες νομικές ενέργειες για την υλοποίηση της σχετικής απόφασης του Δ.Σ.

Συνεχίζοντας πρόσθεσε ότι η Οικονομική Επιτροπή ενέκρινε ομόφωνα με την αριθμ.161/2019 αποφασή της την εν λόγω γνωμοδότηση.

Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

      Αφού έλαβε υπόψη διατάξεις του ΔΚΚ 3463/2006, Ν.1418/84  την γνωμοδότηση της δικηγόρου και την απόφαση της Οικονομικής Επιτροπής

**ΑΠΟΦΑΣΙΖΕI ΟΜΟΦΩΝΑ**

Α.- Την ενδοδικαστική επίλυση της διαφοράς με τον Ανάδοχο Δημήτριο Παππά, επί της με αριθμό κατάθεσης ΑΓ51/2019 αγωγής που άσκησε κατά του Δήμου Αρταίων ενώπιον του Διοικητικού Εφετείου Ιωαννίνων, στα πλαίσια του άρθρου 126Β του Κώδικα Διοικητικής Δικονομίας και παρέχουμε στη μόνιμη δικηγόρο του Δήμου, Λαμπρινή Κ. Ρίζου, την εξουσιοδότηση, να υπογράψει το σχετικό Πρακτικό Επίλυσης της διαφοράς ενώπιον του αρμοδίου Δικαστή και να προβεί σε όλες τις απαραίτητες νομικές ενέργειες για την υλοποίηση της σχετικής απόφασης του Δ.Σ.

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ. 350/2019**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*